DA ontken dat hy stilte-versoek vir plaasmoord nié steunFoto: Pexels Die Demokratiese Alliansie (DA) het Woensdag ontken dat hy nié Dinsdag die VF Plus se versoek tydens ŉ raadsvergadering van die Mogalkwena-munisipaliteit vir ŉ oomblik van stilte vir die vermoorde Van Zyl-egpaar van Limpopo gesteun het nie. Dit volg nadat Marcelle Maritz, VF Plus-raadslid in die munisipaliteit en leier van die VF Plus in Limpopo, in ŉ verklaring teen ander politieke partye uitgevaar het en onder meer gesê het dat geen party die VF Plus se versoek om stilte vir dié egpaar tydens die raadsvergadering gesteun het nie. Korny Dekker, DA-raadslid, het Woensdag aan Maroela Media gesê dié party het wél die versoek gesteun, maar is deur die speaker saam met ander partye beveel om weer te sit nadat die vergadering onderbreek is en ŉ rumoer ontstaan het as gevolg van die versoek. Dekker het gesê die DA was ook van plan om die versoek vir stilte aan die speaker te rig, maar het nie kans gekry nie omdat Maritz eerste ŉ spreekbeurt gekry het. “Die DA én lede van sommige ander partye het saam opgestaan om die versoek vir stilte te steun, maar is beveel om weer te sit nadat ŉ rumoer uitgebreek het. Daar was ŉ heen-en-weer skreeuery wat ontstaan het nadat die stilte-versoek aanvanklik toegestaan is. Daar was dus nie ŉ minuut van stilte nie omdat die partye te gou weer [op bevel van die speaker] moes gaan sit het,” sê Dekker. Hy sê die DA wou veral dié versoek voor die speaker bring omdat die aanval waarin Piet en Tilla van Zyl gesterf het, die party persoonlik raak. “Die egpaar was persoonlike vriende van my én ander lede van die party. Dit is nié waar dat die DA nie die versoek gesteun het nie.” Maritz het in reaksie hierop aan Maroela Media gesê sy staan steeds by haar aanvanklike verklaring dat die DA én ander partye nié die VF Plus se versoek gesteun het nie. Sy het gesê sy kan nie bevestig of DA-lede wel aanvanklik opgestaan het toe die versoek toegestaan is nie, maar sê wél dat geen party aan die speaker gevra het om die versoek toe te staan nadat die speaker hulle beveel het om te gaan sit nie. Maritz sê die VF Plus het vroeër ŉ versoek om stilte gerespekteer en het verwag dat ander partye met dié versoek dieselfde sou doen. “Ek weet nie of hulle aanvanklik gestaan het nie – daarop kan ek nie reageer nie. Wat ek wel weet, is dat hulle nie saam met my opgestaan het om die versoek te steun nadat ons beveel is om te gaan sit nie. Die VF Plus het ŉ soortgelyke versoek gesteun, en dié keer het ons dieselfde verwag. Nadat die speaker gesê het dat almal moet gaan sit, het ek bly staan om ŉ punt van orde te opper,” het sy gesê. “Ek wou nie hê ons moet van die versoek vergeet omdat daar ŉ rumoer veroorsaak is nie, en ander partye het tydens my punt van orde net bly sit en die versoek nie verder gesteun nie. Die vergadering het voortgegaan ten spyte van my punt van orde, daarom sê ek hulle het nie die versoek gesteun nie. Waarom het hulle nie hand opgesteek of gevra dat die versoek gesteun word nie? Hulle het net stil gebly.” Maroela Media het vroeër berig die Van Zyl-egpaar is op 20 Augustus deur ŉ familielid dood op hul plaas aangetref. Piet van Zyl was ŉ bekende renosterboer van die omgewing. Lt.kol. Moatshe Ngoepe, woordvoerder van die polisie, het gesê ŉ onbekende groep verdagtes het glo die egpaar se slaapkamerdeur in die oggendure afgebreek en hulle oorrompel. Hulle is met pistole aangehou terwyl die huis geplunder is. ŉ R100 000-beloning is intussen deur die familie uitgeloof vir enigiemand wat met meer inligting oor die voorval vorendag kan kom.